  Майя Бывальцева Сарапул ёросын Юриноысь но Кигбаевоысь школаос борды ватсэтъёс пуктозы. Со сярысь ивортэ «Удмуртия» агентстволэн корреспондентэз. Юриноысь школалы ватсэт пуктыны инты вань, ужъёсты кутскыны луоз ни. Дышетсконнилы туж кулэ сиськон инты, пиналъёс ялан тросгес луо, интыос урокъёс нуыны но уг тырмо, вераз журналистъёслы школалэн кивалтӥсез Антонида Новосёлова. Со Удмуртилэн тӧроезлы Александр Соловьёвлы лэсьтӥськон ул дасям интыез возьматӥз. Вераськон дыръя тодмо луиз, ӵектос али ӧвӧл на. Улосвыллэн кивалтӥсез ӵектосэз но сметаез таяз арын дасяны куриз, 2017-тӥ арын ужъёсты кутскыны мед луоз ни. Сыӵегес ик ужпум Кигбаевоысь школаын, улосвыллэн кивалтӥсез отчы но вуылӥз. Отын ватсэт кулэ 7-тӥ классъёсты интыяны, нош дышетсконниын тупатъян ужъёсты ортчытыны кулэ: укноосты воштыны, выжез, ву сётон но поттон гумыосты выльдыны. Школалэн кивалтӥсез Марина Шишкина верамъя, интыосты паськытатон одӥг сменаен дышетсконэ потыны луонлык сётоз. Вераськизы, ёрос администраци ужкагазъёсты дасялоз но юрттэтлы элькун кивалтэтэ вазиськоз шуыса. «Выль школаосын список али ог 80 процентлы тырмытэмын. Списокын — 30 выль школаос, 16 школаосты тупатъялозы. Каръёсын 10 школаос пуктӥськозы, мукетъёсыз муниципал ёросъёсын. Оглом вераса, вань программаез 2025-тӥ арозь быдэстон понна милем 25 миллиард манет кулэ», — вераз элькунлэн тӧроез Александр Соловьёв. ВАТСАН Удмуртиысь каръёсын но ёросъёсын выль дышетсконниос кылдозы «2016–2025 аръёсы Удмурт Элькунысь дышетон огазеяськонъёсын выль интыос кылдытон» элькун программаез быдэсъян улсын. Со бадӟым ӵектосэз улонэ пыӵатон понна элькун федерал коньдэтысь 25 миллиард манет басьтоз. Тегъёс: Мерлык Дышетон пиналъёс школаос лэсьтськон  